钦定古今图书集成/明伦汇编/闺媛典/第341卷 > 齐孤逐女
## 钦定古今图书集成/明伦汇编/闺媛典/第341卷 > 齐孤逐女

按刘向《列女传》：“孤逐者，齐即墨之女，齐相之妻也。初
逐女，孤无父母，状甚丑，三逐于乡，五逐于里，过时无
所容。齐相妇死，逐女造襄王之门而见谒者曰：‘妾三
逐于乡，五逐于里，孤无父母，摈弃于野，无所容止，愿
当君王之盛，顾尽其愚’。”辞左右复于王，王辍食吐哺
而起。左右曰：“三逐于乡者，不忠也；五逐于里者，少礼
也。不忠少礼之人，王何为遽？”王曰：“子不识也。夫牛鸣
而马不应，非不闻牛声也，异类故也。此人必有与人
异者矣。”遂见，与之语三日。始一日曰：“大王知国之柱
乎？”王曰：“不知。”逐女曰：“柱，相国是也。夫柱不正则栋不
安，栋不安则榱橑堕，榱橑堕则屋几覆矣。王则栋矣，
庶民榱橑也，国家屋也。夫屋坚与不坚在乎柱，国家
安与不安在乎相。今大王既有明哲，而国相不可不
审也。”王曰：“诺。”其二日王曰：“吾国相奚若？”对曰：“王之国
相，比目之鱼也。外比内比，然后能成其事，就其功，是
外比内比也。”其三日王曰：“吾相其可易乎？”逐女对曰：
“中材也，求之未可得也。如有过之者，何为不可也？今
则未有。妾闻明王之用人也，推一而用之。故楚用虞
丘子而得孙叔敖，燕用郭隗而得乐毅。大王诚能厉
之，则此可用矣。”王曰：“吾用之奈何？”逐女对曰：“昔者齐
桓公尊九九之人，而有道之士归之。越王敬螳螂之
怒，而勇士死之。叶公好龙，而龙为暴下。物之所征，固
不须顷。”王曰：“善。”遂尊相，敬而事之，以逐女妻之，齐国
以治。《诗》云：“既见君子，并坐鼓瑟。”此之谓也。